На основу члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон) и члана 39. став 1, a у вези са чланом 37. Закона о посебним поступцима ради реализације пројекта изградње и реконструкције линијских инфраструктурних објеката од посебног значаја за Републику Србију („Службени гласник РС”, број 9/20),

Влада доноси

У Р Е Д Б У

О КРИТЕРИЈУМИМА И НАЧИНУ ИЗБОРА СТРАТЕШКОГ ПАРТНЕРА НА ПРОЈЕКТУ РЕКОНСТРУКЦИЈЕ И МОДЕРНИЗАЦИЈЕ ЖЕЛЕЗНИЧКЕ ПРУГЕ СУБОТИЦА − ГРАНИЦА СА МАЂАРСКОМ (СЕГЕДИН)

I. УВОДНЕ ОДРЕДБЕ

Члан 1.

Овом уредбом ближе се уређују критеријуми и начин избора стратешког партнера на реализацији Пројекта реконструкције и модернизације железничке пруге Суботица – Хоргош – граница са Мађарском (Сегедин), пројекат од посебног значаја за Републику Србију.

Као стратешки партнер сматра се и конзорцијум, као и свако повезано лице, односно лица стратешког партнера и/или било које привредно друштво или друштва које стратешки партнер и/или његово повезано лице или лица оснују за потребе реализације овог пројекта, у складу са одредбама закона којима се уређују привредна друштва.

Члан 2.

Избор стратешког партнера врши Влада, на предлог Радне групе образоване Одлуком о образовању Радне групе за спровођење поступка избора стратешког партнера на Пројекту реконструкције и модернизације железничке пруге Суботица – Хоргош – граница са Мађарском (Сегедин) („Службени гласник РС”, број 5/21 – у даљем тексту: Радна група Владе).

Члан 3.

Административно-техничку потпору Радној групи Владе у спровођењу поступка избора стратешког партнера пружа Министарство грађевинарства, саобраћаја и инфраструктуре (у даљем тексту: Министарство).

Министарство може ангажовати и друга стручна лица за пружање стручне помоћи у спровођењу ове уредбе.

II. КРИТЕРИЈУМИ ЗА ИЗБОР СТРАТЕШКОГ ПАРТНЕРА

Члан 4.

Критеријуми за избор стратешког партнера су општи и посебни.

1. Општи критеријуми

Члан 5.

Општи критеријуми су услови које подносилац пријаве мора да испуњава и што га квалификује за учествовање у поступку за избор у складу са чланом 6. ове уредбе.

Општи критеријуми се не бодују.

Подносилац пријаве може бити домаће или страно правно лице, конзорцијум домаћих и/или страних правних лица.

Члан 6.

Општи критеријуми су:

1. Да је домаће правно лице регистровано код надлежног органа, што се доказује изводом из регистра Агенције за привредне регистре, односно изводом из регистра надлежног привредног суда.

Да страно правно лице има регистрован огранак у Републици Србији, што се доказује изводом из регистра Агенције за привредне регистре, односно изводом из регистра надлежног привредног суда.

Уколико страно правно лице нема регистрован огранак у Републици Србији, обавезује се да оснује огранак у Републици Србији за реализацију Пројекта реконструкције и модернизације железничке пруге Суботица – Хоргош – граница са Мађарском (Сегедин), најкасније до момента подношења пријаве. Регистрација се доказује изводом из регистра Агенције за привредне регистре. Поред наведеног извода, страно правно лице дужно је да достави и исправу надлежног страног органа којом доказује да је регистровано у матичној држави.

Уколико је у питању конзорцијум (*Consortium* или *Joint Venture*), потребно је да подносилац пријаве достави уговор о међусобној пословно-техничкој сарадњи за реализацију пројекта.

2. Изјава о прихватању обавезе од стране подносиоца пријаве да ће Пројекат реконструкције и модернизације железничке пруге Суботица – Хоргош – граница са Мађарском (Сегедин), завршити у року од 14 месеци од датума увођења у посао.

3. Изјава о прихватању обавезе од стране подносиоца пријаве да ће користити најмање 50% домаћег материјала, ангажовати домаћу радну снагу, подизвођаче, итд., а која ће бити саставни део будућег комерцијалног уговора, уколико буде потписан.

4. Да подносилац пријаве обезбеди писмо о намерама банке за издавање средстава обезбеђења након закључења уговора.

5. Да подносилац пријаве остварио одређен финансијски обрт у последње три године – 2017, 2018. и 2019. години.

6. Испуњеност услова за обављање професионалне делатности, односно важећа дозвола надлежног органа за обављање делатности која је потребна за реализацију пројекта; у случају да је подносилац пријаве конзорцијум, овај услов дужан је да испуни члан конзорцијума којем је поверено извршење дела набавке за који је неопходна испуњеност тог услова.

7. За потребе пројектовања и дефинисања захтеваних критеријума квалитета, као и саме контроле квалитета извођења радова потребно је да подносилац пријаве поседује акредитовану лабораторију за наведена испитивања.

8. Да подносилац пријаве има на располагању неопходни кадровски капацитет који је потребан за реализацију пројекта.

Утврђујући садржину Јавног позива за подношење пријава (у даљем тексту: Јавни позив) Радна група Владе за избор стратешког партнера одређује потребни ниво капацитета општих критеријума из става 1. тач. 4)–8) овог члана, као и одговарајући начин њиховог доказивања и доставља Министарству у циљу припреме и објављивања Јавног позива.

У случају да је подносилац пријаве новоосновано правно лице, односно огранак, испуњеност општих критеријума подносилац пријаве доказује преко референци члана, односно повезаног лица.

2. Посебни критеријуми

Члан 7.

Посебни критеријуми су услови на основу којих се оцењује пријава.

Пријаве се рангирају на основу збира бодова посебних критеријума, тако да је прворангирана пријава са највећим бројем бодова.

Посебни критеријуми су:

1) пословни критеријум – професионално искуство подносиоца пријаве;

2) технички критеријум – технички ресурси потребни за извршење уговора;

3) људски ресурси – ангажовано стручно особље;

4) понуђена цена.

Утврђујући садржину Јавног позива Радна група Владе за избор стратешког партнера одређује потребни ниво капацитета посебних критеријума овог члана, одређује им релативан значај, као и одговарајући начин њиховог доказивања и доставља Министарству у циљу припреме и објављивања Јавног позива.

У случају да је подносилац пријаве новоосновано правно лице, односно огранак, испуњеност посебних критеријума подносилац пријаве доказује преко референци члана, односно повезаног лица.

III. НАЧИН ИЗБОРА СТРАТЕШКОГ ПАРТНЕРА

Члан 8.

Избор стратешког партнера спроводи Радна група Владе јавним прикупљањем пријава за избор стратешког партнера (у даљем тексту: поступак избора стратешког партнера).

Поступак избора стратешког партнера обухвата:

1) припрему Јавног позива;

2) објављивање Јавног позива;

3) пријем, отварање и оцену пријава;

4) достављање предлога Влади о избору стратешког партнера;

5) избор стратешког партнера од стране Владе;

6) платформу за преговоре;

7) закључивање уговора.

1. Јавни позив

Члан 9.

Радна група Владе утврђује садржину Јавног позива у смислу ове уредбе и доставља Министарству у циљу припреме и објављивања Јавног позива.

Јавни позив садржи:

1) предмет Јавног позива;

2) право учешћа на Јавном позиву;

3) опште критеријуме, односно услове за учешће у поступку за избор;

4) посебне критеријуме за оцену и рангирање пријава;

5) рок и начин подношења пријава;

6) документацију за пријављивање за избор стратешког партнера;

7) начин доношења одлуке о избору стратешког партнера;

8) рок за закључење уговора.

Јавни позив може садржати и друге елементе.

Објављивање Јавног позива се врши у дневним новинама које се дистрибуирају на територији Републике Србије, на интернет страници Министарства и интернет страници е-Управе.

Рок за подношење пријава не може бити краћи од 21 дан од дана објављивања у дневним новинама које се дистрибуирају на територији Републике Србије.

2. Пријем, отварање и оцена пријава

Члан 10.

Радна група Владе врши отварање пријава, преглед достављене документације, бодује критеријуме и предлаже Влади да изврши избор стратешког партнера.

О поступку пријема, отварања и оцене пријава Радна група Владе води записник и сачињава Извештај о спроведеном поступку.

Члан 11.

Пријем пријава се врши на начин прописан Јавним позивом.

По пријему све пријаве се достављају Радној групи Владе неотворене.

Радна група Владе утврђује благовременост пристиглих пријава.

Неблаговремене пријаве се не отварају и неће се узети у разматрање што ће се записнички констатовати.

Неблаговремена пријава се неотворена враћа подносиоцу пријаве након окончања поступка отварања пријава.

Радна група Владе отвара благовремене пријаве на јавном отварању пријава о чему води записник. На јавном отварању пријава неопходно је присуство већине чланова Радне групе Владе.

Отварању пријава може да присуствује по један овлашћени представник подносиоца пријаве.

Члан 12.

Радна група Владе може одлучивати ако је присутна већина од укупног броја чланова.

Радна група Владе доноси одлуке већином гласова укупног броја чланова.

Начин рада, права и обавезе председника, заменика председника и чланова Радне групе Владе и друга питања од значаја за рад Радне групе Владе утврђују се Пословником о раду.

По образовању Радне групе Владе сваки члан потписује изјаву о одсуству сукоба интереса, а у циљу заштите интегритета поступка.

Председник, заменик председника и чланови Радне групе дужни су да се изузму из поступка избора стратешког партнера одмах по сазнању о постојању сукоба интереса, уколико до истог дође у некој од фаза поступка.

Члан 13.

У извештају о спроведеном поступку утврђује се испуњеност услова из ове уредбе и Јавног позива и бодују се пријаве.

Радна група Владе прво утврђује испуњеност општих критеријума. Пријаве које не испуњавају опште критеријуме не узимају се у даље разматрање.

Радна група Владе бодује само пријаве које испуњавају опште критеријуме.

Бодовање из става 3. овог члана врши се на основу бодовања посебних критеријума.

3. Достављање предлога Влади о избору стратешког партнера

Члан 14.

Радна група Владе уз предлог за избор стратешког партнера Влади доставља и извештај о спроведеном поступку у складу са Законом о посебним поступцима ради реализације пројекта изградње и реконструкције линијских инфраструктурних објеката од посебног значаја за Републику Србију („Службени гласник РС”, број 9/20 – у даљем тексту: Закон), овом уредбом и Јавним позивом.

Уколико ниједна пријава не испуњава прописане услове, Радна група Владе о томе сачињава посебан извештај који доставља Влади.

Извештај о спроведеном поступку се сачињава на основу записника о пријему и отварању и оцени пријава Радне групе Владе.

Извештај о спроведеном поступку садржи закључке и предлог ранг листе у складу са Законом, овом уредбом и Јавним позивом.

Уз извештај о спроведеном поступку Радна група Владе доставља Влади и предлог одлуке о избору стратешког партнера или предлог одлуке о обустави поступка, са извештајем из ст. 3. и 4. овог члана.

4. Избор стратешког партнера од стране Владе

Члан 15.

По пријему предлога одлуке Радне групе Владе, Влада доноси одлуку о избору стратешког партнера или доноси одлуку о обустави поступка.

Поступак се обуставља уколико благовремено није пристигла ниједна пријава, уколико пристигле пријаве не испуњавају опште критеријуме или уколико престане потреба Надлежног органа за набавком.

Одлука Владе о избору стратешког партнера или одлука о обустави поступка се објављује на интернет страници Владе.

5. Закључивање уговора

Члан 16.

Након што Влада донесе одлуку о избору стратешког партнера, Радна група Владе са изабраним стратешким партнером преговара о елементима уговора, на основу платформе о преговорима које доноси Влада.

Ако изабрани стратешки партнер не закључи уговор сматраће се да је одустао од пријаве и учествовања у поступку.

У случају из става 2. овог члана, а на основу већ достављеног извештаја о спроведеном поступку и предлога ранг листе, Влада доноси одлуку о избору следеће рангираног стратешког партнера, након чега Радна група Владе преговара о елементима уговора са следеће рангираним стратешким партнером.

Радна група Владе по спроведеним преговорима са изабраним стратешким партнером доставља извештај Влади са предлогом да се уговор са изабраним стратешким партнером закључи или да Влада донесе другу одлуку о даљем поступку у зависности од резултата преговора.

Влада, као финансијер, инвеститор и изабрани стратешки партнер закључују уговор о реализацији Пројекта реконструкције и модернизације железничке пруге Суботица – Хоргош – граница са Мађарском (Сегедин).

IV. ЗАВРШНЕ ОДРЕДБЕ

Члан 17.

Избор стратешког партнера на реализацији Пројекта реконструкције и модернизације железничке пруге Суботица – Хоргош – граница са Мађарском (Сегедин)/ Реализација (читавог) пројекта реконструкције и модернизације железничке пруге Суботица – Хоргош – граница са Мађарском (Сегедин) врши се на начин прописан чланом 37. став 1. Закона.

Члан 18.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-2390/2021

У Београду, 25. марта 2021. године

В Л А Д А

ПРЕДСЕДНИК

Ана Брнабић, с.р.